Kétezer épületet tépett meg a szélvihar Szabolcsban - fotó
Csaknem 2300 lakóház és mintegy száz önkormányzati tulajdonú épület rongálódott meg a hétfő délutáni viharban Szabolcs-Szatmár-Bereg megyében - közölte a térségi katasztrófavédelmi igazgatóság.
Az eddigi bejelentések alapján 54 településen regisztráltak károkat, 94 ember ideiglenes elhelyezését kellett megoldani, mivel néhány épület lakhatatlanná vált. Az elektromos hálózat tönkrement, 33 településen nincs áramszolgáltatás. A borsodi egységekkel megerősített szabolcsi tűzoltók azon dolgoznak, hogy helyreállítsák az érintett településeken az áramszolgáltatást és az ivóvízellátást. Az óriási vihar fákat csavart ki és utakat zárt el, számos településen tönkretette az elektromos hálózatot, háztetőket sodort el. Balkányban, Szakolyban, Nyírbátorban és Geszteréden a legsúlyosabb a helyzet.

Hétfő hajnalban Csongrád megyében alakult ki erős szélvihar, amely egy két kiloéteres sávban pusztított Tömörkény és Csanytelek között. A szél egy tanyás területen kitört öt, egymás utáni villanyoszlopot, melyek némelyike házakra dőlt. A vihar két nyárfát is kidöntött a két község közötti útra.
vihar Szabolcs-Szatmár-Bereg megye